有哪些字词优美到爆炸的诗句？
# 《菩萨蛮》

无名氏

牡丹含露真珠颗，美人折向庭前过。

含笑问檀郎，花强妾貌强？

檀郎故相恼，须道花枝好。

 **一向发娇嗔，碎挼花打人。**

# 《忆秦娥》

李白

箫声咽，秦娥梦断秦楼月。

秦楼月，年年柳色，灞陵伤别。

乐游原上清秋节，咸阳古道音尘绝。

音尘绝， **西风残照，汉家陵阙。**

# 《谒金门》

冯延巳

 **风乍起，吹皱一池春水。**

闲引鸳鸯芳径里，手挼红杏蕊。

斗鸭阑干独倚，碧玉搔头斜坠。

终日望君君不至，举头闻鹊喜。

# 《渔歌子》

张志和

 **西塞山前白鹭飞，桃花流水鳜鱼肥。**

青箬笠，绿蓑衣，斜风细雨不须归。

# 《虞美人》

李煜

春花秋月何时了，往事知多少。

小楼昨夜又东风，

故国不堪回首月明中。

雕栏玉砌应犹在，只是朱颜改。

问君能有几多愁，

 **恰似一江春水向东流。**

# 《长相思》

白居易

汴水流，泗水流。

流到瓜洲古渡头，吴山点点愁。

思悠悠，恨悠悠。

 **恨到归时方始休，月明人倚楼。**

# 《山花子》

李璟

菡萏香销翠叶残，西风愁起绿波间。

还与韶光共憔悴，不堪看。

 **细雨梦回鸡塞远，小楼吹彻玉笙寒。**

多少泪珠何限恨，倚阑干。

# 《菩萨蛮》

温庭筠

小山重叠金明灭，鬓云欲度香腮雪。

懒起画蛾眉，弄妆梳洗迟。

照花前后镜，花面交相映。

 **新帖绣罗襦，双双金鹧鸪。**

# 《思帝乡》

韦庄

春日游，杏花吹满头。

 **陌上谁家年少，足风流？**

妾拟将身嫁与，一生休。

纵被无情弃，不能羞。

# 《梦江南》

皇甫松

兰烬落，屏上暗红蕉。

 **闲梦江南梅熟日，夜船吹笛雨潇潇。**

人语驿边桥。